Նախարարը նշեց, որ ինչպես մյուս բոլոր ոլորտներում, կրթության ոլորտում ևս Արցախի Հանրապետությունը առաջնորդվում է նույն իրավական կարգավորումներով, սկզբունքներով, ինչ ՀՀ-ն։ «Մենք ակնկալում ենք, որ այսուհետ ոչ թե կողքից դիտողի դերում կլինենք, այլ ինքներս կմասնակցենք ցանկացած ծրագրի՝ հենց քննարկման փուլում: Այսօր մենք պետք է կարողանանք այնպիսի լուծում գտնել, որը մեզ հնարավորություն կտա և արդյունավետ օգտագործել մեր ռեսուրսները, և կարողանալ բոլոր երեխաների համար ապահովել մատչելի ու որակյալ կրթություն։ Գիտեք՝ մենք միացել ենք Բոլոնյան գործընթացին, բայց այդ գործընթացի բոլոր սկզբունքները կիրառելի չեն Արցախում՝ հաշվի առնելով առանձնահատկությունները, քանի որ մեր դպրոցները նաև անվտանգության խնդիր են լուծում»,-հավելեց Աղաբալյանը։